GENESE 

Nhin skwai 



Nhin herkeda 

11 Te nhinkad na, Bi Zhikle a ngau 
gidfek a herkeda. 2 Herkeda ntil 6ai, 
kurndazlndazla'a. Ruva a n'nza a ged 
drav iyam, a Mezheb Zhikle a zhe a ged 
iyam. 3 A Bi Zhikle a ngada: Skwi nhel 
sam da ga! A skwi nhel sam n'nga'a. 4 A 
Bi Zhikle a nrka, skwi nhel sam sa amba. 
A Bi Zhikle a nkuzlokona skwi nhel sam 
auda te va ruva. 5 A Bi Zhikle a mbaha 
na skwi nhel sam, pats, a mbaha na ruva, 
vad. A nda na ma dakwad, a nda na ma 
a prek, nasa m'men stad nshelekura'a. 

6 A Bi Zhikle a ngada: Gidfek da ga te 
ndev iyam, a nkezla iyam te va! 7 A Bi 
Zhikle a ngau gidfek, a nkezla iyam, a gu 
ngela a gede'a, ngela a godok. 8 Gidfek, 
Bi Zhikle a mbaha na zhikle. A nda na 
ma dakwad, a nda na ma a prek, nasa 
m'men macecewa'a. 

9 A Bi Zhikle a ngada: Iyam t'hwad 
gidfek da biea va a sam stad, sam ngwo- 
ra'a da rka! A ngu ar haha. 10 Sam ngwo- 
ra'a, Bi Zhikle a mbaha na, herkeda; 
nheye iyam, a mbaha na, iyam mbia'a. A 
Bi Zhikle a nrka, n'nga'a amba. 11 A Bi 
Zhikle a ngada: Herkeda da ftsko skwi 
nda' a auda: kuza man tser na a zhe, wof 
man a yi wuda t'herkeda, ngide ara nga- 
kad na, ngide ara ngakad na, a tser te pa! 
A ngu ar haha. 12 A herkeda a nftsko 
skwi nda'a auda: kuza man tser na a zhe, 
ngide ara ngakad na, ngide ara ngakad na, 
a wof, man a yi wuda, a tser te pa, ara nga- 
kad ta. A Bi Zhikle a nrka, n'nga'a amba. 
13 A nda na ma dakwad, a nda na ma a 
prek, nasa m'men mamakara'a. 

14 A Bi Zhikle a ngada: Skwi nhel sam- 
hai da ga a gidfek, a ta del nda pats a vad; 
a ta gi a skwi man a ngrede nda ngwar a 
via, a patshi a mvi a mvai, 15 a ta gi a 



skwi nhel samhai te gidfek, a ta hela sam 
a ged herkeda! A ngu ar haha. 16 A Bi 
Zhikle a ngu skwi nhel samhi mbibihia'a 
cew. Mbia ngide, aman a gi bi a pats. 
Nkeshea ngide, aman a gi bi a vad, a ngu 
bantihi ba. 17 A Bi Zhikle a mpe ta a 
gidfek, aman ta hela sam a ged herkeda. 
18 a ta gi bi a pats a vad, a ta dele nda skwi 
nhel sam a ruva. A Bi Zhikle a nrka, 
n'nga'a amba. 19 A nda na ma dakwad, 
a nda na ma a prek, nasa m'men 
mafada'a. 

20 A Bi Zhikle a ngada: Skwi nte iyam 
da ga kumba te iyam, diakihai da 
hau t'hwad gidfek! A ngu ar haha. 21 A Bi 
Zhikle a ngau skwi mbia'a te iyam, a skwi 
teleba man a sheffe a shewele te iyam, a 
skwi nkelpasl a va, ngide ara ngakad na, 
ngide ara ngakad na. A Bi Zhikle a nrka, 
n'nga'a amba. 22 A Bi Zhikle a mpshe ta 
ma, a ngada: Va-yu wuda, va-mana a 
vata, va-ndha hwad iyam mbia'a! Diaki- 
hai da mana a vata a ged herkeda! 23 A 
nda na ma dakwad, a nda na ma a prek, 
nasa m'men mazlama'a. 

24 A Bi Zhikle a ngada: Herkeda da 
hulko skwi a nsheffe auda, skwi 
ndzhamhai, skwi nda-a-hwadhai, skwi 
dakhai, ngide ara ngakad na, ngide ara 
ngakad na! A ngu ar haha. 25 A Bi Zhikle 
a ngu skwi dakhai a skwi ndzhamhai tsad 
tsad teleba, a skwi man a hi teleba a ged 
herkeda. A Bi Zhikle a nrka, n'nga'a 
amba. 

26 A Bi Zhikle a ngada: Ngo-gokoy 
ndo, ara mezheb va nga, a ta gi bi a ged 
klefihi te iyam mbia'a, a ged diakihi 
t'hwad gidfek, a ged skwi ndzhamhai, a 
ged skwi dakhai, a ged skwi man ta hi 
a ged herkeda! 27 A Bi Zhikle a ngu 
ndo, ara mezheb nenga'a, a nga'a ara 
Mezheb Zhikle, a ngu ngura'a a ngwoz. 

28 A Bi Zhikle a mpshe ta ma, a ngada 
ta: Va-yu wuda, va-mana, va-ndha her- 
keda, va-kwor herkeda, va-gu bi a ged 
klefihi te iyam mbia'a, a ged diakihi 
t'hwad gidfek, a ged skwi ndzhamhai, a 
ged skwi man a hi teleba a ged herkeda! 
29 A Bi Zhikle a ngada: Na haha, i va kine 
lak a ged herkeda teleba, man tser na a 
zhe, a wofhi teleba, man ta y i wuda, a tser 
te pa. Da gu a skwi n'ndi kine. 30 Aman 
a skwi dak a ged herkeda, a diakihai 
t'hwad gidfek, a skwi teleba man a hi, a 
sheffe, a ged herkeda, i va ta mandai a ta 
ndia'a. A ngu ar haha. 31 A Bi Zhikle a 
nrka skwi teleba man a gau: Na haha, 
n'nga'a amba a vata ba. A nda na ma da- 
kwad, a nda na ma a prek, nasa m'men 
mamokwa'a. 

21 Gidfek a herkeda a skwi ta teleba ta 
ga'a aranta. 2 A Bi Zhikle a ndeva 
mizline nenga'a man a ngau te m'men 
matsarada'a. A pats matsarada'a a nsok 
va te mizline nenga'a man a ngu teleba. 
3 A Bi Zhikle a mpshe na ma pats matsa- 
rada'a, a nkezla patsa'a, aman a pats 
nasa, Bi Zhikle a nsok va te mizline ne- 
nga'a teleba man a gau, a ndeva ma. 

4 Nasa nhine gidfek a herkeda, man 
Zhikle a nge ta. 

Gi lak te Eden 

A pats man Ndo nzi pec pecek Zhikle a 
ngu herkeda a gidfek, 5 wof nftsa a ged 
herkeda di bai, ko lak az di 6ai. Aman 
Ndo nzi pec pecek Zhikle a n'nga iyam 
a ged herkeda di bai, ndo mpizhe a ged 
herkeda az di 6ai. 6 A minmen a mshke 
auda t'herkeda, a nru6a herkeda teleba. 
7 A Ndo nzi pec pecek Zhikle a ngu ndo 
a mberfenek herkeda, a nfte na nsheffe 
a htsan. Aranta, ndo a zhe a nsheffe ma. 

8 Te deba'a Ndo nzi pec pecek Zhikle 
a ngu gi lak te Eden, te cived mveng pats, 
a mfeda ndo man a gu a pa. 9 A Ndo nzi 
pec pecek Zhikle a ngu aman wofhi tsad 
tsad ta ftskadauda t'herkeda, amba a dai, 
amba a skwi n'ndai. Te ndev gi lak, wof 
nsheffe, a wof man a ngreda skwi man 
amba a skwi man ambabai. 10 Te Eden 
iyam a hakadauda te nlele, a ru6 gi lak, te 
de6a'a woyam a nkezla va fad. 11 Nzle- 
mbad woyam nshelekura'a Pishon; ne- 



nga'a a teuda herkeda Havila, sam man 
guro a pa. 12 Guro herkeda'a, nze- 
ladada'a. Votok bdellium a kwa mbela'a 
onyx ba a pa. 13 Woyam macecewa'a, 
nzlembad na Gihon. Nenga'a a teuda 
herkeda Cush a pa. 14 Woyam mamaka- 
ra'a, nzlembad na Hiddekel . Nenga'a a hi 
te cived mveng pats a Assyrie. Woyam 
mafada'a, nzlembad na Euphrate. 

15 A Ndo nzi pec pecek a mco ndo, a 
mfeda a gi lak te Eden, aman a pizhe'a, a 
bere'a. 16 A Ndo nzi pec pecek Zhikle a 
nje na ma a ged a ndo, a ngada: Te nyi wof 
teleba te gi lak ka ndia'a. 17 Aman te nyi 
wof man a ngreda skwi man amba a skwi 
man ambabai, te nenga'a ka da ndau bai. 
A pats man ka da ndau, ka metsi ngaya. 

18 A Ndo nzi pec pecek Zhikle a ngada: 
Ambabai aman ndo a nzi a ged na. I woy 
a i ga na ndo ntakaha ara va na. 19 A Ndo 
nzi pec pecek Zhikle a ngu skwi dak a 
diakihai t'hwad gidfek a mberfenek, a 
nhel ta a sam Adam, a nda va ta 
nzlembad. Ara man Adam a va ta 
nzlembad, ta da baha ta arsa. 20 A Adam 
a mva ta nzlembad a skwi ndzhamhai te- 
leba, a diakihai t'hwad gidfek teleba, a 
skwi dak teleba; aman a ndo, a n'ngatsa 
skwi ntakaha ara va na 6ai. 21 A Ndo nzi 
pec pecek Zhikle a mpa na nzhune 
tsektska'a a di a ndo, a nzhun na. A nco 
te va zlangredav stad, a n'ndeda sam a pa 
a zlued. 22 A Ndo nzi pec pecek Zhikle a 
nrom ngwoz a zlangrendav, man a nco te 
Adam, a nda'a a sam Adam. 23 Adam a . 
ngada: Yowa, vatasl te va vatasl ga, zlued 
te zlued va ga. Sei ta baha na ngwoz-ndo, 
te man ta co te va ngura'a. 24 A ged ne- 
nga'a, ngura'a a di a jekeda bab na a man 
na, a zlebi va a ngwoz na, a ta da ndi a 
zlued va stad. 25 A Adam a ngwoz na, 
cew cew ba, ta adai, a ta gi hori azbai. 

Nhin malai 

3 1 Te va skwi dakhi man Ndo nzi pec 
pecek Zhikle a nge ta, zhuzhok a fen 
ta a maya n'ngwede ndo teleba. A ngada 
na ngwoz: Gokwen, Zhikle a ngada kine: 
Kin da ndau nyi wofhi te gi lak haha 6i de? 
2 A ngwoz a m'mbeda na a ma a zhuzhok: 
Nga ndi nyi wofhi te gi lak. 3 Sei nyi wof te 
ndev gi lak, Zhikle a gada, kin ndu nenga'a 
6i fet, kin lama na 6i fet, man 6ai kin da 

metsi kine. 4 A zhiizhok a ngada na ngwoz: 
Kin metsi az6ai; 5 aman Zhikle a suna, a 
pats man kin da ndau, di kine a da win na, 
a kin da gi lemeleme ara zhiklehai, kin da 
sun skwi man amba a skwi man amba6ai. 
6 A ngwoz a nrka, nyi wof amba a skwi 
n'ndai, amba a dai, amba a ngece maya. A 
n'ngulo nyi wof, a n'ndau, a mva na baki 
nenga'a ba, man ta nza a vna. A nenga'a 
ba a n'ndau. 7 A tenga'a cew ba, a di ta a 
win na, a ta rka, ta adai. A ta tsaffa vah, a 
ta manda a ma. 

8 Aman ta tsena sam sak Ndo nzi pec 
pecek Zhikle man a shewele a pats da- 
kwad, te gi lak, Adam a ngwoz na ta 
ngheda va ta a sam di Ndo nzi pec pecek 
Zhikle, a hwad wof te gi lak. 9 A Ndo nzi 
pec pecek Zhikle a mbaha na Adam, a 
ngada na: Ka tema? 10 A nenga'a a 
ngada: I tsena sam sak ngaya te gi lak, a 
i gu zlau, te man iye adai, a i ngheda va 
ga. 11 Bi Zhikle a ngada na: Ngada ka, ka 
adi, wa? T)e, ka ndau nyi wof man i nje 
ka ma a ged, ka ndau nenga'a bi, de? 12 A 
Adam a ngada: Ngwoz man ka vaye, a 
mvaye nyi wof, a i ndau. 13 A Ndo nzi 
pec pecek Zhikle a ngada na ngwoz: Ka 
ga me? A ngwoz a m'mbeda na a ma: 
Zhiizhok a rnpiye a wai, a i ndau. 14 A 
Ndo nzi pec pecek Zhikle a ngada na 
zhiizhok: A ged man ka gau ar haha, ka 
phomda'a, te va skwi ndzhamhi teleba, a 
skwi dak teleba. Ka hi a hwad ngaya, ka 
bhom herkeda a pats nsheffe ngaya tele- 
ba. 15 I woya a i pa kine ged a va a ngwoz 
ara ndohi mayamhai; a wud ngaya a 
wuda nenga'a ba. Nenga'a a da batsama 
ka ged, a ka, ka da je ndudok sak nenga'a. 
16 A ngada na ngwoz: Aman ka a hwad, 
ka si matakwan kumba. Ka da yi kra a 
wudi a va. Mi baki ngaya ked ka, a 
nenga'a a da gi a bi ngaya. 17 A ngada na 
Adam: A ged man ka fa na zlembad a ma 
ngwoz ngaya, a ka ndau nyi wof man i 
gada ka, ka ndau nenga'a 6ai, herkeda 
mphomda'a a ged ngaya. Ka da ngece 
skwi t'herkeda a wudi a va, a pats nsheffe 
ngaya teleba. 18 Herkeda a da fee vatak a 
nkuddzarai, a ka da ndi lak te dak. 19 Ka 
ngece movar ngaya a vazaza a va, ha pats 
man ka men ngaya a de6a a va mberfenek, 
man i ce ka te pa. Ka mberfenek, a ka min 
ngaya a de6a a va mberfenek. 20 A Adam 

a mbaha na ngwoz nenga'a, Eve, aman 
nenga'a n'nga a mam ndohi nsheffe teleba 
a ged herkeda. 21 A Ndo nzi pec pecek 
Zhikle a mva ta bkwi a va a nda Adam a 
ngwoz na. 

22 A Ndo nzi pec pecek a ngada: Na 
haha, ndo a n'nga lemeleme ara nga, a 
sun skwi man ambaa skwi man ambabai. 
Anai da tor ri asabai, a ngul nyi wof 
nsheffe a va'a, aman a da nzi a medep. 
23 A ndzomkodauda te gi lak te Eden, 
aman a de a pizhe herkeda, te nasa Bi 
Zhikle a mco. 24 A ndzomko ndo auda, 
anzlatsedacherubimamagilak,akafahi 
gwesh te rai, man vogwa te pa, a ta ber 
cived man a de a sam wof nsheffe. 

